《泥孩儿》
宋代·许棐

牧渎一块泥，装塑恣华侈。
所恨肌体微，金珠载不起。
双罩红纱厨，娇立瓶花底。
少妇初尝酸，一玩一欢喜。
潜乞大士灵，生子愿如尔。
岂知贫家儿，生子瘦如鬼。
弃卧桥巷间，谁复顾生死？
人贱不如泥，三叹而已矣！

作者简介：许棐fěi（？～1249）字忱夫，一字枕父，号梅屋。海盐人（今属浙江）。生卒年均不详，约宋理宗宝庆初前后在世。嘉熙中（公元1239年左右）隐于秦溪，筑小庄于溪北，植梅于屋之四檐，号曰梅屋。四壁储书数千卷，中悬白居易、苏轼二像事之。